有酒十章 八
作者：元稹
朝代：唐

paragraphs: 有酒有酒兮告臨江，風漫漫兮波長。
渺渺兮注海，海蒼蒼兮路茫茫。
彼萬流之混入兮，又安能分若畎澮淮河與夫岷吳之巨江。
味作鹹而若一，雖甘淡兮誰謂爾爲良。
濟涓涓而縷貫，將奈何兮萬里之渾黃。
鯨歸穴兮渤溢，鼇載山兮低昂。
陰火然兮衆族沸渭，颶風作兮晝夜猖狂。
顧千珍與萬怪兮，皆委潤而深藏。
信天地之瀦蓄兮，我可奈何兮一杯又進兮包大荒。